
      Forfatterens anbefaling


      Romanen du nå skal lese er et budskap blitt til i mitt og min medforfatter Ted Dekkers hjerte.


      Fortellingen og formuleringene er i all hovedsak Teds. Han er en ordsmed av de sjeldne. Det har vært en stor glede for meg å få samarbeide med mannen jeg mener muligens er den beste historiefortelleren på markedet i dag, av den enkle grunn at historiene hans ikke bare er nervepirrende lesning, men kommuniserer mye mer enn det man oppdager ved første øyekast. Hvis du ikke har tenkt å lese mange romaner i år, råder jeg deg til å velge Ted Dekkers. Der får du både spenning og dype sannheter.

      Prolog


      David Ben Solomon, leder for Tempelhøydens Talsmenn, sto blant forbrente kropper, naglet til bakken. Eller kanskje han ikke sto. Kanskje han lå der på asfalten sammen med de døde. Men han pustet, gjorde han ikke? Pustet tungt. Nei, han var ikke død.


      Bussen var delt i tre av Hamas-bomben, kastet i hver sin retning og satt i brann. Sirenene ulte, og folk i panikk løp skrikende rundt. Men ingenting av dette gjorde inntrykk på David.


      Menneskekroppene var alt han så.


      Kroppene og tallet 9 på en av bussdelene som nå lå på rygg og spydde ut tykk, oljesvart røyk.


      De fleste kroppene var svarte av sot; mange var revet i stykker; noen få rørte fortsatt på seg.


      David kjente seg nummen da han satte ned foten. Pusten gikk i ujevne gisp og stengte ute kakafonien rundt ham.


      «Så, så. Dette går bra. Her har det vært en misforståelse», forsikret han seg selv.


      Men det var ingen misforståelse, var det vel? Dette var ikke en hvilken som helst buss som hadde tråklet seg fram gjennom travle gater i Jerusalem en tirsdagsmorgen. Dette var buss nummer 9. Og i dag hadde David kysset sin kone Hannah og gitt sin fem år gamle datter Ruthie en god klem, før de gikk om bord i buss nummer 9. Det var Ruthies første dag på førskolen, og Hannah gjorde et stort nummer ut av det. Med strålende smil vinket de til ham idet bussen kjørte bort. Det siste David så av dem, var den rosa sekken Ruthie selv hadde valgt ut en måned tidligere, full av forventning.


      Noen skrek bak ham.


      «Pappaaa!»


      David vaklet videre og rev blikket bort fra den boblende, svarte malingen som formet 9-tallet. «Å, Gud! Å, kjære, gode Gud! Vær så snill!» Kroppene var overalt og nå snublet han rundt blant dem som en besatt mann. Snudde på dem for å se ansiktene. Hendene skalv, og lav jamring fulgte ham hvor han gikk – hans egen.


      Skriket fra fortauet lød gutturalt nå.


      «Pappaaaa ...»


      David småløp rundt mellom kroppene, panisk nå. «Kjære Gud, jeg ber deg. Jeg ber – »


      Han var midt i et steg da en rosa ryggsekk kom til syne under det høyre beinet. Fire fakta slo ham som murstein kastet ned fra himmelen. Det første var at det var Ruthie han skrittet over. Det andre var at Ruthie var brent til døde. Det tredje var at Ruthie fortsatt var i morens armer. Og Hannah var ikke i ett stykke.


      Noe brast i David. Intet menneske kunne se det han så og forbli hel. Luft ville aldri fylle lungene like lett igjen; hjertet ville aldri slå i samme rytme som før. Ingenting ville noensinne bli som før.


      «Pappaaaaa …»


      De to kroppene lå stille, døde og følelsesløse, og han stirret på dem i forferdelse. Han knep øynene sammen, slapp skjelvende armer ned langs siden og løftet ansiktet mot himmelen. Pusten roet seg til lange drag. Kroppen skalv fra hode til føtter.


      «Kjære Gud, hva har du gjort?»


      «Pappaaa …»


      Davids hender knyttet seg, og han begynte å hulke med åpen munn.


      «Pappaaaa …»


      Ropet trengte inn til ham for første gang, et skrik som fikk blodet til å fryse. Pappa. Pappa.


      «Pappaaaaaa!»


      «Rebecca! Å, kjære Gud, Rebecca!»


      David snappet etter pusten og snudde hodet etter lyden. Hun sto på fortauet med ansiktet forvridd av skrekk, armene ut fra kroppen, hendene knyttet og skrek mot ham.


      «Pappaaaaaa!»


      Hun het Rebecca, hun var ti år gammel og hun var den eldste datteren hans. Et endeløst øyeblikk stirret han bare på henne. Ansiktet hennes var flekket av sot, blandet med tårer. Hun stirret på føttene hans og skrek. Nei, ikke på føttene hans …


      David Ben Solomon rev føttene løs fra asfalten og løp mot datteren. Hoppet over kroppene, desperat nå. Jentungen på sammenbruddets rand der på fortauet var barnet hans. Det eneste barnet hans nå. Han visste ikke hva han skulle gjøre – visste bare at han måtte holde rundt henne og få henne bort herfra.


      «Rebecca …»


      David skrittet over den siste døde kroppen og løftet datteren opp fra bakken. De to klamret seg til hverandre. Rebecca la beina rundt magen på ham, gjemte ansiktet mot halsen hans og hulket bittert.


      David holdt henne som om det var sitt eget hjerte han hadde i armene. Han begynte å gå, økte farten og snart løp han på ustøe føtter.


      Han skulle så gjerne ha sagt at alt kom til å gå bra. At han var glad i henne. At alt skulle bli som før. Men han fikk ikke ordene forbi brannen i halsen. Og sannheten var at ingenting noensinne kom til å bli som før.


      Ingen ting. Noen sinne.

      Femten år senere


      David Ben Solomon snudde seg bort fra vinduet med utsikt over Gamlebyens kveldshimmel og så på den gamle mannen.


      «Så du har noe å fortelle som vil forandre livet til alle jøder. Alle jøder har noe å fortelle som vil forandre livet til alle jøder. Men så gjør det ikke det likevel.» Han tidde og gransket den andre. «Vi har ikke hele natten på oss. Sett i gang.»


      Den krumbøyde falashajøden bet i seg et svar på sitt eget språk, amharisk, og flyttet litt urolig på seg i stolen mens han støttet seg til messingstokken. Et stort, hvitt stearinlys kastet skygger på veggene, men mannen så verken lyset eller de fem ansiktene som stirret på ham.


      De blinde øynene forsvant bak lukkede øyelokk for mange år siden.


      Rebecca tenkte at den etiopiske jøden måtte være over hundre år gammel, så rynkete som den slappe huden hans var. Solomon bare stirret på ham. Hun forestilte seg hvordan falashapresten ville ha satt faren på plass med et indignert blikk om han ikke hadde vært blind. 


      Hjelpegutten som hadde fulgt mannen hit, sto ved døren. «Han sier at han ikke vil snakke med noen som ikke viser ham den rette respekten», sa gutten nervøst. «Han er en sannhetens vokter – en stor eldste i Etiopia.»


      Avraham Shlush, farens grovbygde livvakt, sto i utkanten av lyskretsen. Med armene over kors og rynkete panne glodde han på mannen. Ved siden av ham sto professor Zakkai og lente seg mot veggen med hendene i lommene. Arkeologen hadde en egen evne til å tenke på én ting om gangen, og dette møtet var tydeligvis ikke fokus akkurat nå. 


      De var her fordi faren hennes, David Ben Solomon, hadde fått høre at den gamle falashapresten satt på viktige opplysninger angående Tempelhøyden, og alle viktige opplysninger angående Tempelhøyden var selve livsnerven for lederen av Tempelhøydens Talsmenn.


      «Tilgi meg, rabbi», sa Solomon, bevisst på å bruke den respektfulle tittelen. «Men jeg har hørt så mye allerede. Jeg begynner å bli trøtt av alle historiene.»


      Falashapresten rørte seg ikke. Haken var dekket av ujevnt, grått skjegg. En lysebrun tunika som kunne ha trengt en skikkelig vask hang løst rundt den skrøpelige kroppen. De knallrøde perlene rundt halsen og den glitrende messingstaven sto i skarp kontrast til alt annet ved ham. Men så hadde også falashajødene, også kjent som Etiopias svarte jøder, alltid vært en gåte. Et glimt inn i gammel jødedom. Ulikt andre jøder spredt over hele verden, var falashaene de eneste som fortsatt praktiserte blodsoffer og andre av de gamle skikkene. Historikerne kunne ikke bli enige om hvordan jødedommen en gang i tiden hadde funnet veien til Etiopia, men plutselig oppdaget de at den var der, forbausende intakt. I minst tusen år hadde jødedommen overlevd i falashaenes avsidesliggende landsbyer i Etiopia. Ja, kanskje i to tusen år eller enda lenger. Som en flue innkapslet i rav.


      En gåte.


      Den gamle presten så ut som om han nylig hadde presset seg ut av ravstykket og tatt veien til Jerusalem for å finne Gud, som så mange av sine landsmenn. Finne Messias, kanskje.


      Rebecca blunket i det dunkle lyset. «Men Messias er ikke her, er han vel, rabbi?» hadde hun lyst til å spørre. «Du har kommet tilbake til et korrupt folk, en nasjon som nekter å gi plass for Gud, for ikke å snakke om Messias.»


      Faren hennes tok ordet igjen, stemmen var mildere nå. «Tilgi meg, rabbi.» Han betraktet den gamle jøden med smil i blikket. «For tretti år siden ville jeg ha gitt hva som helst for å høre hva du har å fortelle. Men jeg har viet livet til nytteløse forsøk på å gjenreise Templet, og nå kjemper jeg mer med tvilen enn jeg danser med håpet. Du forstår nok det.» 


      Faren hennes var høy, kledd i svarte slacks og hvit skjorte. Han hadde alltid foretrukket en uhøytidelig klesstil, noe som passet godt til hans nye, store interesse: arkeologi. Håret var hvitt, og den kraftige haken glattbarbert.


      «Jeg tviler ikke på profetiene», fortsatte han. «Du skal lete lenge etter en jøde som er like ivrig som jeg etter å se profetiene om at Templet skal gjenreises og Messias’ komme skal gå i oppfyllelse. Det kommer til å skje – i min levetid, hvis jeg er heldig. Det jeg begynner å tvile på, er om vi kommer noen vei med mer snakk. Historier er bra for tanken, men de driver ikke vekk muslimenes soldater på Tempelhøyden.»


      «Jeg tror på profetiene, jeg også», sa presten med lav, skurrende stemme. Han snakket feilfritt hebraisk. «Jeg har også kommet til at Messias vil komme snart. Jeg tror også at han først kommer når vi har gjenreist hans tempel. Men i motsetning til deg tror jeg at fortellingen min vil føre dagen nærmere.»


      Den gamle falashaen reiste seg langsomt og banket stokken i steingulvet. «Kanskje jeg tok feil av deg.»


      Faren hennes snudde ryggen til presten og så utover Tempelhøyden, innrammet av vindusåpningen. Tre hundre meter bortenfor det jødiske kvarteret glitret Klippemoskeens kuppel i måneskinnet.


      «Sett deg, rabbi», sa han. «For himmelens skyld, sett deg og la oss høre hva du har å fortelle.»


      Presten ble stående.


      Rebecca reddet ham. «Vær så snill, rabbi. Faren min mener det godt. Vi ville ikke ha bedt deg om å komme hvis vi ikke hadde den største respekt for deg og historien din.»


      Den blinde mannen snudde seg mot henne. «Rebecca. Den vakre, berømte helten. Tar du livet av meg hvis jeg ikke forteller?» spurte han.


      Professor Zakkai smilte. Ved siden av sto Avraham fortsatt med rynket panne. Faren hennes stirret ut av vinduet uten å røre seg. Presten satte seg igjen. «Så du insisterer?»


      «Ja, vi insisterer», svarte Rebecca, og måtte smile, hun også. «Fortell oss hva en gammel falasharabbi vet som kan framskynde Messias’ komme.»


      «Vet dere hvem jeg er?»


      Da Solomon ikke svarte, gjorde Rebecca det i stedet. «Du er Rafael Hadane, en falashajøde fra Etiopia.»


      Presten snudde hodet mot Solomon og tilbake mot Rebecca, som om han prøvde å bestemme seg for om han fortsatt skulle henvende seg til en kvinne og ikke den store David Ben Solomon.


      «Det finnes mange slags falashajøder i Etiopia. Noen vet knapt nok hva det vil si å være jødisk. Vet dere hvor i Etiopia jeg kommer fra?»


      «Nei.»


      «Jeg kommer fra en liten øy i Tanasjøen. Tana Kirkos. Har du hørt om den?»


      «Den er kjent for prestene sine. Ifølge de etiopiske legendene i Kebra Nagast var det dit Paktkisten ble ført», svarte Rebecca.


      Presten viftet med en hånd. «Kebra Nagast er full av selvmotsigelser og tåpeligheter. Men falashajødene fra Tana Kirkos er det ikke.»


      Rebecca kastet et blikk på professor Zakkai som tok noen skritt ut på gulvet. De hadde drøftet legenden før, og kommet til at sannsynligheten i den var lik null. Etiopias ortodokse kirke påsto at dronningen av Saba unnfanget et guttebarn da hun besøkte kong Salomo, og at barnet ble født da hun var tilbake i Etiopia. Sønnen, Menlik, besøkte sin far i Jerusalem da han ble voksen. Der stjal han Paktkisten og tok den med seg tilbake til morens palass i Aksum i det nordlige Etiopia. Hvis det var dette den gamle mannen ville fortelle, var hun like skeptisk som faren. Tanken på at en utlending skulle ha stjålet jødenes mest hellige gjenstand uten at det ble så mye som nevnt i en bisetning i Bibelens historiske skrifter, var absurd.


      «Jeg vet at dere leter etter Paktkisten», sa Hadane, den gamle presten.


      David Ben Solomon snudde seg bort fra vinduet igjen. «Ja, det gjør vi. Men det er noe vi helst ikke snakker så høyt om.»


      «Vet du hva som vil skje hvis den blir funnet?»


      «Det vil bli krig», svarte Solomon. Det ble stille mellom dem et øyeblikk. «Israel vil være nødt til å gjenreise Templet så Kisten har et sted å stå. Troen vår krever det.»


      Den gamle mannen nikket. «Og Templet åpner veien for Messias.» Pusten deres hørtes godt i stillheten. «Jeg hørte en gang du sa at hvis ikke Israel hadde gitt Tempelhøyden tilbake til muslimene etter Seksdagerskrigen, ville Messias ha kommet i 1967. Mener du fortsatt det?»


      «Ja», sa Solomon. «Jeg var der.»


      Den gamle mannen hadde oppmerksomheten hans nå. Svært få visste at Tempelhøydens Talsmenn hadde skiftet fokus fra protester og lovlige aksjoner, og nå konsentrerte seg om å finne Paktkisten.


      «Profetiene sier det», fortsatte Solomon. «Messias skal komme til Templet. Altså må det være et Tempel han kan komme til. Hvordan vet du at vi forsøker å finne Paktkisten?»


      «Det er min oppgave å følge med på alt som har med Paktkisten å gjøre», svarte presten. «Som det var for faren min og hans far igjen.»


      «Vi har undersøkt de etiopiske påstandene og kommet til at –»


      «Da har du kastet bort tiden. Du har ikke snakket med meg. Og var det ikke for datteren din her, Rebecca, hadde du mistet den muligheten her i kveld. Nå synes jeg du skal høre etter, David Ben Solomon.»


      Rebecca så at faren gløttet bort på henne og hevet brynene. Det var ikke mange som våget å snakke slik til ham.


      Presten trakk pusten dypt inn gjennom nesen. «Tabotat – Paktkisten – som Guds eget nærvær hviler over, ble ført til Jerusalem av kong David 1006 år før … hvordan sier dere det på hebraisk?»


      Dr. Zakkai åpnet munnen for første gang. «1006 før vår tidsregning.»


      «Ja. 1006 før vår tidsregning. Sønnen Salomo bygget Templet som hvilested for Paktkisten. Det gjorde han i 955 …»


      «Før vår tidsregning», skjøt Zakkai inn.


      «Ja. 955 og 1006. Dere tror sikkert, i likhet med jøder flest, at Kisten ble tatt av babylonerne fire hundre år senere, i år 586 da de ødela Templet. Det er den første feilen dere gjør.»


      Falashapresten dro hånden over leppene og tørket vekk litt spytt. «Sannheten er at noen prester tok den ut av Templet i Manasses regjeringstid, i år 650 før vår tidsregning.»


      «Ingen jødisk prest ville ha fjernet Paktkisten fra Det aller helligste uten å sette den tilbake», protesterte dr. Zakkai med et lite smil. «Ikke frivillig. Det er utenkelig.»


      «Ja, det er utenkelig. Hvis det ikke var absolutt nødvendig. Dere husker sikkert at Manasse vanhelliget Templet ved å reise en Asjeraskulptur i Det aller helligste. Hvilken prest ville vel latt et hedensk avgudsbilde stå side om side med Paktkisten i Det aller helligste?»


      «Ja, Kisten ble riktignok flyttet da, men bare for en kort tid», innrømmet dr. Zakkai.


      «Avgudsbildene ble ikke ødelagt før mange år senere. Hvorfor står det ingenting i skriftene deres om hva som skjedde med Paktkisten i denne tiden? Det står ingenting klart om at den ble satt tilbake i Det aller helligste. Den forsvinner rett og slett ut av historien deres.»


      «Men kong Josjia kastet ut Asjera og befalte –»


      «Ja, Josjia befalte at Paktkisten skulle settes på plass, men det står ikke at det ble gjort.» Prestens stemme var plutselig sterkere enn den skrøpelige kroppen skulle tilsi.


      «For Kisten ble aldri satt tilbake. Prestene holdt den skjult, i frykt for at den skulle vanhelliges igjen. Det var en farlig tid. Og de fikk rett, for babylonerne ødela Templet ikke så lenge etter. Men da var ikke Paktkisten der. Den var tatt allerede.»


      «Er dette mulig?» David Ben Solomon snudde seg mot dr. Zakkai.


      «Usannsynlig. Og om så en gruppe prester skulle ha tatt Paktkisten, ville de ha gitt beskjed om det. De ville i alle fall ikke ha tatt den med utenfor grensene av …» Han snudde seg mot den gamle mannen. «Hvor sa du at de tok den?»


      «Israel var ikke lenger et trygt sted for Paktkisten. Prestene førte den sørover Nilen til Aswan i Egypt.»


      «Aswan?»


      «Har dere aldri undret dere over at like etter Manasses regjeringstid ble det bygget et jødisk tempel ved Aswan, på øya Elefantine? Det eneste templet utenfor Israel med nøyaktig samme dimensjoner som Salomos tempel?»


      Zakkai nølte. «Ja. Det er … underlig.»


      «Ja, underlig. Med mindre du vet hvorfor det ble reist. Det ble bygget av prestene for det samme formålet som det eneste tilsvarende templet i historien: for å huse Paktkisten. Blant jødene i Israel ble det slutt på blodsoffer på denne tiden. Men ikke i templet i Aswan. Der fortsatte prestene å følge de gamle lovene som før. Nok en tilfeldighet som deres lærde har problemer med å forklare.»


      «Det har jeg aldri hørt om før», kommenterte Rebecca og så bort på professoren. Ingen kjente jødisk historie bedre enn dr. Zakkai, og i de to årene hun hadde jobbet sammen med ham, hadde han aldri nevnt templet i Aswan.


      Den gamle mannen snudde sine blinde, lukkede øyne mot henne. «Hadde du tilbrakt like mye tid med bøkene som med geværet, hadde du kanskje gjort det.»


      Ryktet hennes som soldat hadde tydeligvis gjort inntrykk på presten. Etter mange israeleres mening var Rebecca Solomon, datter av David Ben Solomon, like mye nasjonalhelt som Ariel Sharon, enda hun ikke var mer enn 25 år gammel. Ikke at hun hadde vunnet kriger, slik Sharon hadde gjort, men hun hadde gjort seg bemerket i den snikende kampen mot Hamas og andre PLO-grupper. Å drepe nummer to i kommandorekken under Arafat gikk ikke upåaktet hen. Å gjøre det to ganger satte sitt varige stempel.


      Rebecca bar på blandede følelser for ryktet hun hadde pådratt seg. På den ene siden var hun fornøyd med å ha tatt personlig hevn for drapene på moren og lillesøsteren. På den andre siden var hun kvalm av blodsutgytelsene. Under skallet var hun ikke slik som de trodde. Der var hun bare en ung kvinne som ønsket å finne kjærligheten og et liv uten terroren som alltid hadde forfulgt henne.


      «Rundt templet i Aswan vokste det fram et stort, jødisk samfunn», fortsatte Hadane. «Men to hundre år senere ble templet ødelagt i krig, og jødene forsvant fra området. Mange har lurt på hvor det ble av dem. Det kan jeg forteller dere. De dro videre nedover Nilen til Tanasjøen i Etiopia, og satte opp et enkelt tabernakel der de plasserte Paktkisten. Oppsynsmennene der var forfedrene mine. Gjennom to tusen år har vi voktet hemmeligheten trofast. Og den dag i dag er vi de eneste jødene som fortsatt praktiserer blodsoffer.»


      «Hvis dere har Paktkisten, hvorfor gjemmer dere den da?» spurte Rebecca. «Hvorfor kommer dere ikke bare tilbake med den?»


      «Sa jeg at vi har den? Vi har voktet kunnskapen, ikke Kisten. Og hvis det ble kjent hvor den er, hvor mange ville vel ikke krysse hav for å vanhellige den?»


      «Og hvor er så Paktkisten, ifølge kunnskapen dere sitter med?»


      «I dag? Jeg kommer til det. I mange hundre år var Paktkisten skjult på øya vår. Den som drar dit i dag, kan se mange historiske tegn. Hellige gjenstander helt tilbake fra Salomos dager: lysestaker, røkelseskar – det er først nå i de senere år at arkeologer har fått øynene opp for dem. Men Kisten ble flyttet enda en gang, i 1200 … hvordan sier dere det?»


      «Etter vår tidsregning», svarte Zakkai.


      «Takk. Dere kjenner til korsfarerne. Tempelridderne beleiret Jerusalem og inntok byen i 1099, etter vår tidsregning. I nesten hundre år var det alltid tempelriddere på Tempelhøyden. Vet dere hva de drev med der oppe?»


      «De gravde», konstaterte Zakkai.


      «Ja. De lette etter Paktkisten. Tunellene deres er der fortsatt, men muslimene lar dere ikke utforske dem. De er forseglet.»


      Det ble stille i rommet. Sannheten var at Rebecca og Zakkai hadde undersøkt langt mer av hulegangene under Tempelhøyden enn noen visste. Moderne billedteknologi viste hva den var god for i hendene deres. Hadde israelske myndigheter oppdaget hva de drev med, ville de ha havnet i fengsel. Hadde palestinerne oppdaget det, ville det blitt opprør og blodbad – minst. Men undersøkelsene hadde ikke gitt dem noe av verdi. Ikke ennå.


      «For min del må dere gjerne kravle rundt i fjellet der», sa presten. «Men dere kommer ikke til å finne det dere leter etter. Det gjorde ikke tempelridderne heller. Men de fant andre ting. Blant annet et brev skrevet av en av prestene på Manasses tid. Brevet forteller om fluktruten de planla å bruke. Ruten sørover til Etiopia.»


      Rebecca kastet et blikk på Zakkai som stirret oppslukt på Hadane. «Du … har du dette brevet?» spurte han.


      «Nei. Jeg vet ikke hvor det er. Men tempelridderne forsto at Paktkisten hadde fulgt Nilen sørover til Etiopia. De dro helt plutselig fra Jerusalem, som dere vet. Det dere kanskje ikke vet, er at de kom til landet mitt, og holdt til der i mange år med kongens velsignelse. De bygde mange store klostre der, merket med det spesielle korset deres. Historikerne skjønner ikke hva tempelridderne hadde i Etiopia å gjøre», sa presten med et smil. «Og som jeg sier, er det mange som ikke engang vet at de var i Etiopia. Men vi vet det.»


      Han sukket. «Dessverre ble Paktkisten flyttet fra øya vår og til en kirke i Aksum i 1200.»


      «Vår Frue Maria av Zion-katedralen. Så du tror også at Paktkisten er i Maria av Zion, slik de etiopiske ortodokse påstår?» spurte Zakkai.


      «Nei. Men den var der.»


      «Og hvordan vet du det?»


      «Fordi jeg er en vokter av kunnskapen – en falashaprest som er betrodd denne kunnskapen. De ortodokse tok riktignok Paktkisten, men de kunne ikke skjule for oss hvor den var.»


      Presten stanset opp, og i noen sekunder ble de alle bare stående der. Solomon snudde seg til slutt og stirret utover Tempelhøyden igjen.


      «Så nå vil du fortelle oss at Paktkisten er der og der», sa han. «I en kirke i Addis Abeba eller i en grav i Lalibela. Uansett er ikke dette annet enn en beretning fra en gammel mann som forteller oss hva han har hørt. Vi kan ikke pakke sakene og dra femten hundre kilometer av gårde hver gang en gammel rabbi kommer med en ny teori.»


      «Du er en utålmodig mann», sukket Hadane anklagende.


      «Jeg er realist.» Solomon snudde seg. «For tretti år siden ville jeg, som sagt, allerede ha vært i full gang med å pakke sekken, og kastet meg på første fly til landet ditt. Men etter tusenvis av tente håp og tusenvis av skuffelser har jeg blitt realist.»


      «Og likevel leter du fortsatt etter Paktkisten.»


      «Fordi jeg ikke ser noen annen mulighet», hogg Solomon tilbake. «Og for å være helt ærlig, er jeg ikke lenger like sikker på om det har noe for seg. Vi er ikke noe nærmere et tempel på Tempelhøyden i dag enn vi var da vi begynte. I mellomtiden har sekulære jøder oversvømt landet og vannet ut ropet etter Messias. Om tjue år vil det ikke lenger være mulig å se forskjellen på en jøde og en araber.»


      «Og det kunne Paktkisten ha gjort noe med?»


      «Ja, selvfølgelig. Men du har den ikke. Du har ikke engang en lysestake. Den forrige vi snakket med, hadde da i det minste en lysestake. Tilgi meg at jeg er så direkte, men det eneste du har, er ord.»


      «Far –»


      «Nei, Rebecca. For ham er ikke du noe annet enn en drapsmann.» Solomons harde ord kom fra en mann som altfor lenge hadde kjempet ikke bare mot fienden, men også mot sitt eget folk. Rebecca kjente varmen stige i kinnene av farens skarpe irettesettelse. Avraham, den virkelige drapsmannen i dette rommet, sto der med et skjevt flir.


      «Med ord skapt av Gud», sa den gamle presten. «Kanskje ord er det du trenger.»


      «Nei, rabbi. Jeg trenger et våpen. Et stort og slagkraftig våpen. Som Paktkisten. Paktkisten er et veldig stort våpen.»


      «Da var det kanskje galt av meg å komme hit.»


      «Kanskje.»


      Presten dunket stokken i gulvet og skjøv seg opp fra stolen. Hjelpegutten hans løp fram og tok hånden hans. Sammen gikk de mot døra. Den gamle mannen mumlet noe på amharisk.


      «Hva sier han?» spurte Zakkai.


      Gutten snudde seg. Øynene flakket nervøst rundt i rommet; Rebecca stusset over det. Hvorfor skulle han ha grunn til å være nervøs? «Han sa at han ikke skjønner hvorfor Gud velger slike stabukker. At han gjorde rett når han ikke viste fram brevet.»


      «Brevet? Jeg trodde du sa at du ikke hadde brevet fra presten. Hvilket brev?» ville Zakkai vite.


      Presten stanset foran døra, fortsatt med ryggen til.


      Solomon snudde seg bort fra vinduet. «Hvilket brev, rabbi?»


      Presten gikk ut av rommet.


      Solomon var mildere i stemmen nå. «Tror du virkelig at Gud har utvalgt meg, rabbi?»


      Presten stanset. En lang stund sa han ingenting. Da han svarte, var det med lav stemme. «Et brev fra tempelridderen som fant prestebrevet da de gravde under Tempelhøyden.» Den gamle snudde seg.


      «Tempelridderne overlot brevet til forfedrene mine for over tusen år siden. Derfor vet vi at legenden er sann. Vi har bevis. Tempelprestene førte Paktkisten til Nilen. Er det sant, er resten det også.»


      «Har du dette brevet?» ville Zakkai vite. «Har du det med deg?»


      «Ja.»


      Rebecca vekslet blikk med Zakkai og faren sin. Til og med Avraham kom fram fra skyggene. Et ekte brev fra en tempelridder, et brev som fortalte hva de hadde funnet under Tempelhøyden … det ville være helt utrolig!


      «Kan vi få se det?» spurte Zakkai. Stemmen skalv litt.


      Rafael nølte litt før han hentet fram en skitten konvolutt fra tunikaen. Han åpnet den med ustøe hender og dro ut et gulbrunt papir med frynsete kanter.


      Zakkai gikk et skritt fram og tok imot papiret. Et øyeblikk ble han stående og stirre på det før han så opp på Solomon med store øyne. Med raske steg gikk han bort til bordet, la papiret ned og glattet det ut med hånden. Alle stimlet sammen rundt bordet. Atmosfæren var elektrisk.


      Brevet var skrevet på mellomengelsk – falmede svarte bokstaver på eldgammelt papir.


      Jeg, sir Wallace Thronburge III, ridder i tjeneste for Paktens Ark fra Jerusalem … 


      Så fortalte brevet den samme historien som Hadane.


      «Er det ekte?» spurte Solomon.


      Zakkai strøk seg over skjegget. «Det … ser slik ut.»


      Solomon snudde seg mot den gamle, og spurte med tykk stemme: «Hvor er Paktkisten nå?»


      Den gamle smilte. «Så nå vil du høre. Skal jeg ta det hele fra begynnelsen igjen?»


      «Tilgi meg, rabbi. Du forstår sikkert. Fortell meg alt du vet om hvor Kisten befinner seg.»


      «Hvis jeg forteller deg det, vil du da sørge for at Templet blir gjenreist?»


      «Hvis jeg finner Paktkisten, vil Israel sørge for at Templet blir gjenreist! Gud vil sørge for det.»


      «Det svaret godtar jeg.» Den gamle strammet leppene.


      Han kom inn i rommet igjen, tydelig tilfreds med seieren, satte seg på den samme stolen og rettet ryggen så godt han kunne.


      «Kisten kom til Vår Frue Maria av Zion for lenge siden, slik de ortodokse kristne hevder. Men hver gang byen var truet av krig, ble den flyttet, ofte for mange år om gangen. Da ble den erstattet av en tabotat – slike etterligninger som det i dag finnes så mange av over hele Etiopia. Men så ble det bestemt å flytte Paktkisten for godt – for mange fra Vesten begynte å mistenke hvor den var.»


      «Hvor tok de den?» ville Solomon vite.


      Zakkai rettet seg opp uten å ta bort blikket fra brevet. «Jeg … jeg tror det er ekte, David.»


      «Ja.» Faren hennes trodde tydeligvis det samme. «Hvor, rabbi? Hvor tok de Kisten?»


      «Til et gammelt kloster i det nordlige Etiopia. For tjue år siden. Et kloster langt utenfor allfarvei. Debra Damarro. Ledet av Fader Matteus.»


      Rebecca så opp på faren sin. Ikke siden sitt siste oppdrag for Mossad for to år siden, før hun byttet ut geværet med spaden, hadde hun kjent adrenalinet strømme gjennom kroppen på denne måten.


      «Far. Vi må dra –»


      «Så enkelt er det nok ikke», avbrøt falashapresten henne.


      «Hvorfor ikke?»


      «Debra Damarro-klosteret ble ødelagt for femten år siden. Under et eritreisk raid. Det er gjenoppbygget nå.»


      «Og Paktkisten ble ikke funnet?»


      «Nei. Fader Matteus var en klok vokter. Før han døde, gjemte han Kisten godt og etterlot seg nøkkelen til det nøyaktige stedet hos et rent redskap for Gud. En ung gutt. Han alene har nøkkelen.»


      «Hvordan vet du alt dette?»


      Mannen tidde litt. «Broren min var en god venn av Fader Matteus. Josef Hadane heter han. Han bor i ørkenen ikke så langt fra klosteret. Fader Matteus fortalte ham om gutten.»


      «Og gutten lever?»


      «Ja. Han er en ung mann nå.»


      «Hva heter han?»


      «Caleb.»


      «Caleb», gjentok Rebecca og smakte på navnet. Hvis denne presten hadde rett, sto det én mann mellom dem og Israels frelse, og navnet hans var Caleb.


      Avraham åpnet munnen for første gang. Øynene hans gnistret. «Sir, du må la meg få ansvaret for en aksjon for å hente hjem gjenstanden med det samme.»


      Solomon snudde seg brått mot Rebecca. «Gjør deg klar til å dra i morgen. Ta med Avraham og Zakkai og ti menn. Bare de aller beste.»


      Avraham tok et skritt fram. «Sir, jeg tror det vil være et feiltrinn –»


      «Ja, Avraham, jeg vet at du mener du burde lede. Men ikke denne gangen.»


      Solomon tok brevet opp fra bordet og blunket mot det i det flakkende lyset. «Hvis Gud vil …»


      Han fullførte ikke setningen. Guds vilje var altfor vanskelig å forutsi i disse dager.

      Ismael gikk sammen med faren sin, den syriske generalen, på Haram al-Sharif – Den opphøyde helligdom for de fleste muslimer, Tempelhøyden for de fleste jøder. Foran dem speilet månen seg i Klippemoskeen. Bak dem, langs sørsiden av høyden, lå al-Aqsa-moskeen, høyt hevet over jødenes Klagemur.


      Det var fra dette området, omtrent to hundre kvadratmeter stort, at Mohammed ble tatt opp til himmelen og fikk sitt syn av Gud. Det var her jødene feilaktig hevdet at deres store kong Salomo en gang i tiden reiste et tempel til ære for Gud. Det var her de kristnes Jesus, den store profeten Isa som de kristne i sin villfarelse kalte Guds Sønn, ropte ut sitt budskap om forandring.


      Det var her menneskehetens skjebne en gang skulle avgjøres.


      «Gutten burde ha vært her nå», sa Ismael.


      «Du har moren hans. Han kommer», forsikret Abu Ismael.


      Far og sønn gikk langsomt side om side med hendene på ryggen. «Du er kanskje ikke enig med meg, far, men jeg mener David Ben Solomon er den største trusselen vi står overfor. Han snakker åpent om å gjenreise jødenes tempel, og de kan ikke bygge Templet sitt uten å ødelegge vårt først.»


      Abu Ismael nikket til en Waqf-vakt ved muren til høyre for dem. «Kan hende det, men du må velge dine kamper, Ismael. Det er en tid for å drepe og en tid for å leve. Jeg tror det var deres kong Salomo som sa det først, var det ikke?»


      «Lett å si når du bor i Syria, langt fra kampen vår, med alle godene som følger av å være Syrias mest respekterte general. Du må ikke glemme at du er palestiner. Palestinere flest lever i gettoer som verden tvinger oss til å kalle hjemmet vårt. For oss er det ingen tid for å leve. Vi dør hele tiden.»


      Abu Ismael sukket. «Selvfølgelig dør dere, ja. Og noen ganger tror jeg dere velger å dø. Å sprenge noen barn i luften nå og da fører ikke alltid til liv.»


      «Terror er det eneste legitime våpenet vi har. Tror du ikke vi også kjente på skrekken da jødenes snikskytter myrdet Hamil?»


      Det var et slag under beltestedet, å referere til hvordan storebroren hans ble tatt av dage – faren deres hadde elsket ham høyt. I noen få, lange skritt var Abu taus. Han var kledd i sivile klær, men under et alminnelige ytre gikk en mann med stor makt i Den arabiske liga. Ikke bare sto flere hundre tusen syriske soldater under hans kommando, men også herskere lyttet til det han hadde å si. Araberlandene på grunn av hans praktiske tilnærming til den israelske utfordringen, og PLO på grunn av hans usvikelige troskap mot palestinernes rett til hele landet.


      «Vi går på islams tredje mest hellige sted, Ismael. Bare Mekka og Medina står høyere», minnet faren ham på.


      Ismael svarte ikke.


      «Hvordan er det mulig når det samme stedet er jødenes Tempelhøyde? Deres helligste sted.»


      «Det er ikke hold i kravet deres», sa Ismael. «De har fabrikkert en løgn når de påstår at templet deres sto her. Dette har alltid vært hellig grunn for islam.»


      «Ja, selvfølgelig. Uansett regner de dette som sitt helligste sted. Men hvem sine vakter er det som patruljerer her? Waqf. Muslimske vakter patruljerer jødisk land. Jødene kan ikke engang komme opp hit for å be. De må stå der nede og klage ved muren sin. Det er vi som har kontrollen over Tempelhøyden deres. Ser du ikke seieren i det? Ironien? Det er som om jødene tok Mekka fra oss.»


      «Og de har Jerusalem – Palestinas rettmessige hovedstad!»


      «Ja, de har Jerusalem. Jerusalem er omgitt av Vestbredden som er omgitt av Israel som er omgitt av araberstatene. Motsatte makter i sirkler utover, men vi har midtpunktet: Den jorden vi står på nå. Det hellige stedet.»


      «Og Vesten står rundt oss alle og ser tiden an», brummet Ismael.


      «Vesten blir mer vennligsinnet for hver dag som går. Ett skritt om gangen, Ismael. I dag må jødene bøye seg ved foten av moskeen vår» – han nikket mot Klagemuren til høyre for dem – «og i morgen driver vi dem på havet.»


      «Og hva hvis vi har Tempelhøyden deres i dag, men de tar den i morgen? Det er her, på disse kvadratmeterne, skjebnen vår ligger. De andre sirklene dine står og faller med midtpunktet her. Jødene innrømmer det ikke, men de har allerede en plan for hvordan de skal ta Tempelhøyden, og en dag setter de den ut i livet. Vi må slå til først.»


      Faren hans stanset og stirret vestover mot det jødiske kvarteret. Vinden fra nord bar med seg bønneropet fra en minaret.


      «Jeg er enig med deg, Ismael – vi kan aldri tillate at israelerne tar kontroll over Den opphøyde helligdom. Men i motsetning til deg tror jeg ikke de planlegger det. Det er tvert imot vi som får regjeringen deres til å skjelve i buksene. Vi omringer dem på alle kanter, vår Waqf marsjerer på deres tempelplass, og vi nekter dem å komme inn. Hvis de virkelig trodde at Tempelhøyden burde være deres, ville de tatt den for mange år siden. Prøver de på det nå, vil Islams hus komme over Jerusalem med en hevn de aldri kan overleve – det vet de like godt som oss.»


      Ismael spyttet sidelengs. «Vi burde komme over dem nå. Vi napper dem i skjørtekanten, men nekter å gå etter hjertet deres.»


      Faren overså sønnens respektløse handling. «Og du tror Israels allierte bare vil stå og se på et uprovosert angrep? Ikke vær naiv.»


      Ismael gikk videre og den andre fulgte etter. De hadde alltid vært uenige, mer eller mindre. For Ismael som bodde i Ramallah og hver eneste dag sugde til seg av PLOs retorikk, var det merkelig å høre faren snakke slik. Det var som om den mektige, syriske generalen hadde snudde ryggen til intifadaen, og tatt parti med politikerne som snakket for mye og gjorde for lite. En palestinsk stat var ikke nok. Jødene måtte knuses. Krigene både i 1973 og 1967 kunne ha endt annerledes, var det ikke for den gamle garde. De var dyktige nok til å slåss med ord, men når det kom til tanks og maskingevær var de for kvinner å regne.


      Faren hans var ikke som den gamle garde, naturligvis. Han visste hvordan stridsvogner skulle brukes, og hans hat mot Israel var like velbegrunnet som Ismaels. Jødene hadde okkupert palestinsk territorium med makt gjennom mange år, og tvunget millioner av kvinner og barn ut av hjemmene sine. Det var grunn nok til å hate. Men det fantes flere grunner: Jødenes religion var en fornærmelse mot islam, og striden om Tempelhøyden selve kjernen. Og så hadde de drept Hamil. Ismaels storebror, Abus eldre sønn. Hamil var nestkommanderende i Arafats Fatah da han falt for en snikskytters kule.


      Ismael så på faren sin. «Det skal komme en leder til jødene og beseire islam –»


      «Jeg kjenner profetiene om al-Massih», avbrøt Abu. «Men det er også profetert at profeten Isa skal komme tilbake da, beseire jødene og innføre islam som eneste religion over hele verden. La profetiene ligge. For øyeblikket må vi sørge for å spille de kortene verden har gitt oss best mulig. Et ubegrunnet angrep på Israel vil bare undergrave sympatien palestinerne har nå.»


      En liten smak av bitterhet steg i halsen på Ismael. Han foraktet slikt snakk som dette. Faren hans, som rådet over militærmakt nok til å befri hele Palestina med ett brått og brutalt overfall, ville heller spille på verdens medlidenhet.


      «Og hvis kortene sier at israelerne har planer om ta Tempelhøyden? Vil du la stridsvognene stå og ruste da?»


      Abu sendte ham et skarpt blikk. De var begge soldater nå, men generalen var den eldste. Ismael holdt blikket hans.


      «Ikke vær dum! Patriotismen din blekner mot min.» Abu snudde seg bort, og et lite øyeblikk hadde Ismael lyst til å gi ham en ørefik. Han grøsset i mørket.


      Impulsen overrasket ham. Kanskje all drepingen hadde tynnet ut blodet hans. Den lille, grønne nålen på jakkekragen viste at han var skarpskytteren som hadde drept flere jøder enn noen andre siden Ramadan – en hedersbevisning han bar med stolthet. Men faren hans var ingen jøde.


      «Nei, jeg vil aldri tillate at jødene tar Tempelhøyden», sa Abu Ismael lavt. «Haram al-Sharif er for islam det blodet er for kroppen.»


      Føtter slo mot stein bak dem. Det var gutten, Bennie, som endelig kom. Ismael trakk pusten dypt for å senke pulsen.


      Gutten satte ned farten og gikk de siste meterne bort til dem. Han så like jødisk ut som palestinsk, frukten av et blandingsekteskap. Planen var enkel. For en uke siden hadde en av deres hemmelige agenter fått høre av guttens mor – en sekulær falasha – at Bennie hjalp en gammel, blind rabbi som skulle møte David Ben Solomon. I går tok de moren hans og sa til gutten at hun kom til å dø hvis han ikke rapporterte samtalen til dem. Mossad var ikke de eneste som visste hvordan etterretning skulle drives.


      Gutten stanset foran dem og hev etter pusten.


      «Nå?» sa Ismael utålmodig.


      Bennie gløttet nervøst bort på generalen.


      «Du er trygg her, gutt. Jeg synes du skal begynne å fortelle. Traff den gamle flaggermusen Solomon?»


      «Hvor er moren min?»


      «Hun venter på deg. Fortell.»


      «Ja. De snakket en lang stund.»


      En klump av håp snudde seg i Ismael. Han ville så gjerne imponere faren med etterretningsferdighetene sine. Kanskje gutten faktisk hadde noe å fortelle.


      «Og hva snakket de om?»


      «Om Paktkisten.»


      «Paktkisten?»


      «Ja, Paktkisten. Rabbi Hadane fortalte dem hvor den er.»


      Ordene gikk ikke inn med det samme. De visste at Solomon hadde begynt å interessere seg for historiske gjenstander, og i et år eller to hadde samarbeidet med Zakkai, arkeologen. Han var nok ute etter å konstruere nye beviser for Templet for å overtale folket sitt til å gjenreise det. Men Paktkisten?


      Faren hans renset halsen. «Hva mener du?»


      «Rabbien er fra Etiopia. Han sier at Paktkisten fra Salomos tempel er der. Han fortalte dem hvordan de kan finne den.»


      Ismael blunket. Pusten stanset. I det øyeblikket kunne en granat ha landet tretti meter unna uten at han hadde registrert det. Han snudde seg langsomt mot faren som sto og stirret på gutten.


      «Og Solomon trodde på ham?» spurte Abu. «Tror de at de vet hvor Paktkisten er?»


      «Ja. De hadde et brev som viste det. Hun dama drar i morgen for å hente den.»


      Selv i det svake lyset kunne Ismael se at faren hans ble hvit i ansiktet. «I morgen?» Generalen grep gutten i skjortebrystet. «Dette er ikke tiden for å leke med ord! Paktkisten er en myte!»


      «Nei … vær så snill, sir! Jeg sier bare det jeg hørte.» Øynene på gutten sto fulle av tårer.


      «Er det mulig?» spurte Ismael. «Kan de virkelig finne Paktkisten?»


      Abu Ismael slapp gutten.


      Det første sjokket begynte å vike for en brennende følelse som spredte seg nedover nakken på Ismael. «Finner de Kisten og tar den med til Jerusalem, betyr det at –»


      «Jeg vet hva det betyr!» avbrøt Abu.


      Ismael fullførte likevel. «De vil kreve Tempelhøyden for å gjenreise Templet der!» Det var noe alle visste. Ifølge legenden bygde Salomo Templet for å huse Paktkisten. Fant de den igjen, ville ikke Bokens folk hvile før Templet sto der på nytt.


      Abu Ismael så granskende på gutten. «Tror du at Kisten virkelig er der mannen sa?»


      Gutten flyttet urolig på seg. «Da de leste det brevet –»


      «Far, vi er nødt til å stanse dem!» avbrøt Ismael.


      «Vi vet ikke engang om den eksisterer», sa Abu. «Vi hører ikke annet enn en guttunge som forteller en gammel historie fra en gammel, blind rabbi.»


      «Du hørte hva han sa. Solomon tror det!» Ismael snudde seg mot gutten. «Hvem er kvinnen?»


      «Datteren til Solomon. Rebecca.»


      «Rebecca Solomon!» Ismael kjente det rykket i fingrene. «Hamils morder.»


      En lang, kvelende taushet falt mellom dem. Nå måtte da faren hans glemme det politiske snikksnakket. Ikke at Hamas trengte generalen for å gjøre noe. Den syriske hæren hadde ikke kommandoen her. Men før eller siden kom palestinerne til å trenge Syrias hær.


      «Hvis det er sant –»


      «Du kan gå. Vi henter deg når vi vil snakke mer med deg», sa Abu til gutten.


      Bennie snudde seg og løp mot trappene.


      «Jeg er med», sa Abu. Det var en hard, velkjent tone i farens stemme nå. Han hadde ikke blitt general ved å kysse og klappe på babyer. «Men det må gjøres i det stille. Bare rykter om at de har funnet Paktkisten vil skape problemer, enten de er sanne eller ikke. Og ikke bare for palestinerne, men for hele den arabiske verden.»


      Ordene var som honning, og Ismael kjente adrenalinet jage gjennom kroppen. Tre ganger hadde Hamas forsøkt å ta ut Rebecca Solomon uten å lykkes. Denne gangen skulle han klare det. Måtte han klare det.


      «Du må finne ut hva hun vet før du dreper henne», sa Abu.


      «Ja. Selvsagt.» Ismaels stemme sprakk, og han renset halsen.


      «Jeg antar du har de folkene du trenger?»


      «Jeg jobber helst alene», svarte Ismael. «Jeg er god på det.»


      Abu så på ham, men Ismael klarte ikke å tolke uttrykket. Hans egne tanker var allerede langt borte – på jakt etter jenta. «Snart skal du dø, Rebecca.» De kunne aldri bevise at det var hun som drepte Hamil, men det spilte da heller ingen rolle. Hun skulle dø uansett.


      «Ta med deg minst to andre. De beste du har», sa Abu. «Du har ikke råd til å mislykkes nå. Hadde jeg trodd at det ville være til hjelp, hadde jeg sendt med deg et par av mennene mine, men vi har ikke tid til det.»


      «Ja», sa han bare, men i tankene fortsatte han: «Og mennene dine vet ikke hvordan de dreper. Det gjør jeg. De har bomber og kanoner, men med kniven er de kvinner.»


      «… kan ikke la dette spre seg», sa faren hans. «Vi kan ikke gjøre samme feilen med gutten som Solomon gjorde. Finn ut alt han vet og drep ham.»


      «Selvfølgelig.»


      Ismael smilte. Allerede for en uke siden bestemte han seg for å drepe gutten. Nå var faren hans ikke bare enig i den beslutningen, men ga ordre om det.


      Lyden av musikk kom dansende med vinden. Dette kom til å bli en god natt, tenkte han. En strålende natt.


      

    

  

OEBPS/images/Mirakelmannen.jpeg
SPENNINGSROMAN

MIRAKEL-

New York
Tlmes best-
Selgende

forfatte,

TE
DEKK

+ BILL BRIGHT





OEBPS/images/Proklamedia-logo.png
<>,

PROKLAMEDIA






